Likumprojekta

**„Par Asociācijas nolīgumu starp Eiropas Savienību, Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, lai saskaņā ar likuma "Par Latvijas Republikas starptautiskajiem līgumiem" 9.pantu apstiprinātu Asociācijas nolīgumu starp Eiropas Savienību, Eiropas Atomenerģijas kopienu un to dalībvalstīm, no vienas puses, un Moldovu, no otras puses (turpmāk – Nolīgums).  Nolīguma noslēgšana sekmēs Moldovas Republikas tuvināšanos ar Eiropas Savienību (turpmāk - ES) un pakāpenisku ekonomisko integrāciju ES iekšējā tirgū, kas atbilst Deklarācijas par Laimdotas Straujumas vadītā Ministru kabineta iecerēto darbību sadaļā „Ārpolitika” noteiktajiem uzdevumiem: atbalstīt vienotu Eiropas Savienības ārpolitiku, sekmēt valsts konkurētspēju un ilgtspējīgu attīstību, īstenojot efektīvu un vienotu ārējo ekonomisko politiku, aizstāvēt ārējās ekonomiskās intereses tradicionālajās partnervalstīs, īstenot ES attīstības sadarbības mērķus, fokusējoties uz Latvijas ārpolitikas prioritāšu reģioniem, t.sk. Austrumu partnerības valstīm. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ES un Moldovas Republikas attiecības nosaka Partnerības un sadarbības nolīgums, kas stājās spēkā 1998.gada 1.jūlijā (uz Latviju minētais nolīgums tika attiecināts ar Protokolu, kurš tika parakstīts 2004.gada 30.aprīlī un stājās spēkā 2005.gada 1.martā).  2010. gada janvārī starp ES un Moldovas Republiku tika uzsāktas sarunas par visaptverošu un vērienīgu asociācijas nolīgumu. 2012. gada janvārī ES un Moldovas Republika sāka arī sarunas par padziļinātu un visaptverošu brīvās tirdzniecības zonu (*DCFTA*) kā asociācijas nolīguma pamatelementu.  Asociācijas nolīgums tika parafēts ES Austrumu partnerības samita laikā Viļņā 2013.gada 29.novembrī. 2014.gada 20. marta Eiropadomes secinājumos tika pausta apņēmība parakstīt nolīgumu ne vēlāk kā šī gada jūnijā. Nolīgumu plānots parakstīt 2014. gada jūnija Eiropadomes laikā (26.-27. jūnijā).  Nolīgums paredz izveidot asociāciju starp ES, Eiropas Atomenerģijas kopienu un to dalībvalstīm, no vienas puses, un Moldovas Republiku, no otras puses. Tā ir jauna pakāpe ES un Moldovas Republikas līgumattiecību attīstībā, un tās mērķis ir politisko attiecību padziļināšana un ekonomikas integrācija, atstājot iespēju turpmākām progresīvām attīstības tendencēm.  Nolīgums ir konkrēts risinājums, kā izmantot ES un Moldovas Republikas attiecību virzošos spēkus, galveno uzmanību pievēršot pamatreformām, ekonomikas atveseļošanai un izaugsmei, sadarbībai pārvaldības un nozaru jomās. Nolīgums ir arī reformu kopums Moldovas Republikai, kura pamatā ir visaptveroša programma Moldovas Republikas tiesību aktu tuvināšanai ES noteikumiem un standartiem, kam var pievienoties visi Moldovas Republikas partneri un mērķtiecīgi sniegt palīdzību. ES palīdzība Moldovas Republikai ir saistīta ar reformu programmu, kā tas paredzēts nolīgumā. Lai sagatavotu un sekmētu Asociācijas nolīguma īstenošanu, ir sagatavota Asociācijas programma, kuru plānots apstiprināt ES-Moldovas Sadarbības padomes sanāksmē šī gada jūnijā.  Asociācijas vispārējie mērķi ir vērsti uz pakāpeniskas tuvināšanās veicināšanu starp pusēm, pamatojoties uz kopīgām vērtībām, regulējuma nostiprināšanu padziļinātam politiskajam dialogam, miera un stabilitātes veicināšanu, saglabāšanu un stiprināšanu reģionālā un starptautiskā līmenī, apstākļu radīšana ekonomisko un tirdzniecības attiecību uzlabošanai, kā rezultātā Moldovas Republika tiktu pakāpeniski ekonomiski integrēta ES iekšējā tirgū atsevišķās jomās, sadarbības tiesiskuma, brīvības un drošības jomā uzlabošana ar mērķi pastiprināt tiesiskumu un cilvēktiesību un pamatbrīvību ievērošanu, un apstākļu izveidošana ciešākai sadarbībai abas puses interesējošās jomās.  Nolīguma vispārējie principi ietver "būtisku elementu" īpašu kopumu, kuru pārkāpšana, ko izdara viena no Pusēm, varētu kalpot par iemeslu īpašiem pasākumiem saskaņā ar nolīgumu, tostarp tiesību un pienākumu atcelšanai. Šie elementi ir: demokrātijas principu, cilvēktiesību un pamatbrīvību ievērošana, kā tas definēts attiecīgajos starptautiskajos instrumentos, tiesiskuma ievērošana, masu iznīcināšanas ieroču, ar tiem saistītu materiālu un to piegādes līdzekļu izplatīšanas apkarošana.  Pārējie nolīguma vispārējie principi ir saistīti ar brīvas tirgus ekonomikas principiem, labu pārvaldību, korupcijas apkarošanu, cīņu pret starpvalstu organizēto noziedzību un terorismu, ilgtspējīgas attīstības veicināšanu un efektīvām daudzpusējām attiecībām.  Nolīguma mērķi ir stiprināt politisko dialogu, veicinot ārpolitikas un drošības politikas jautājumu pakāpenisku konverģenci. Nolīgumā paredzēts dialogs un sadarbība iekšējo reformu jautājumos, pamatojoties uz Pušu noteiktiem kopīgiem principiem. Tāpat paredzēti noteikumi padziļinātam dialogam un sadarbībai ārpolitikas un drošības politikas jautājumos, tostarp kopējās drošības un aizsardzības politikas jautājumos, par miera un starptautiskā tiesiskuma veicināšanu, īstenojot Romas Starptautiskās Krimināltiesas Statūtus, par kopīgiem centieniem nodrošināt terorisma novēršanu, ieroču izplatīšanas ierobežošanu, atbruņošanās un ieroču kontroles jautājumiem. Nolīgumā atkārtoti apstiprināta Pušu apņemšanās rast ilgtspējīgu risinājumu jautājumiem saistībā ar Piedņestras apgabalu, pilnībā ievērojot Moldovas Republikas suverenitāti un teritoriālo integritāti, kā arī veicināt kopīgus pēckonfliktu pārveides procesus.  Tiesiskuma, brīvības un drošības jomā Nolīgumā īpaša uzmanība ir pievērsta tiesiskumam un tiesu iestāžu un prakses stiprināšanai. Asociācijas nolīgumā ir noteikts satvars sadarbībai migrācijas, patvēruma un robežu pārvaldības, personas datu aizsardzības, nelikumīgi iegūtu līdzekļu legalizācijas un terorisma finansēšanas jomā un narkomānijas apkarošanas politikas jomā. Nolīgumā ir iekļauti noteikumi attiecībā uz personu pārvietošanos, tostarp par atpakaļuzņemšanu un pienācīgu pakāpenisku pāreju uz bezvīzu režīmu – ar nosacījumu, ka ir radīti nepieciešamie apstākļi labi pārvaldītai un drošai mobilitātei. 2014.gada 28. aprīlī stājās spēkā bezvīzu režīms starp Moldovas Republiku un Šengenas līguma dalībvalstīm, kas dod iespēju Moldovas Republikas pilsoņiem ar biometriskajām pasēm ieceļot Šengenas zonā bez vīzas un uzturēties tur līdz 90 dienām pusgadā.  Asociācijas nolīgumā paredzēta arī sadarbība daudzās dažādās nozarēs, galveno uzmanību pievēršot pamatreformu atbalstam, ekonomikas atveseļošanai un izaugsmei, pārvaldībai un nozaru sadarbībai vairāk nekā 28 jomās, piemēram, šādās: enerģētika, transports, vides aizsardzība un veicināšana, rūpniecības un mazo un vidējo uzņēmumu sadarbība, lauksaimniecība un lauku attīstība, sociālā politika, tieslietas, pilsoniskās sabiedrības sadarbība, politika patērētāju jomā, valsts pārvaldes reforma, izglītība, apmācība un jaunatne, kā arī sadarbība kultūras jomā.  Nākotnē Moldovas Republikas ekonomikas ciešāka integrācija ar ES, izmantojot *DCFTA*, būs spēcīgs stimuls valsts ekonomikas izaugsmei. *DCFTA* kā asociācijas nolīguma pamatelements radīs uzņēmējdarbības iespējas gan ES, gan Moldovas Republikā un veicinās patiesu Moldovas Republikas ekonomikas modernizāciju un pakāpenisku integrāciju ES. Šī procesa rezultātiem vajadzētu būt augstākiem produktu standartiem, labākiem pakalpojumiem iedzīvotājiem un Moldovas Republikas spējai efektīvi konkurēt starptautiskajos tirgos.  Eiropas Savienības un Moldovas Republikas tirdzniecības attiecības ir balstītas uz Pasaules Tirdzniecības organizācijas (turpmāk-PTO) ietvaros izveidoto daudzpusējās tirdzniecības sistēmas līgumtiesisko bāzi. Saskaņā ar 2008.gada 21.janvāra Padomes regulu (EK) Nr. 55/2008 ar ko ievieš autonomās tirdzniecības preferences Moldovas Republikai un ar ko groza Regulu (EK) Nr. 980/2005 un Komisijas Lēmumu 2005/924/EK Moldovas Republikas preču importam, izņemot noteiktus lauksaimniecības produktus, ES nodrošina vienpusējas tarifu priekšrocības. Līdz ar DCFTA apstiprināšanu, Eiropas Komisija ir sasniegusi sarunu norādēs noteiktos mērķus: atcelt importa nodokļus faktiski visai tirdzniecībai, vienlaikus nosakot stingru saistošu satvaru, lai nepieļautu nekādus patvaļīgus pasākumus tirdzniecības ierobežošanai, tostarp eksporta nodokļus un kvantitatīvus eksporta ierobežojumus. Moldovas Republika pakāpeniski pielāgos savus tehniskos noteikumus un standartus ES noteikumiem un standartiem attiecībā uz tehniskajiem tirdzniecības ierobežojumiem, dzīvnieku, augu un to produktu tirdzniecību, sanitārajā un fitosanitārajā un dzīvnieku labturības jomā, kas attiecīgi turpinās tirdzniecības atvieglošanu. Attiecībā uz uzņēmējdarbību *DCFTA*, ar nelielām, atrunām, nodrošina valsts režīmu un vislabvēlīgāko valsts režīmu uzņēmumiem. Atticībā uz pakalpojumiem paredz plašu piekļuvi tirgum, kā arī piekļuves tirgum turpmāku liberalizāciju, tostarp tā rezultātā, ka Moldovas Republika tuvinās savu regulējumu ES *acquis* finanšu, telekomunikāciju, e-komercijas, pasta un kurjerpakalpojumu un starptautiskā jūras transporta pakalpojumu jomā. DCFTA nodrošinās augsta līmeņa aizsardzību visām ES lauksaimniecības produktu ģeogrāfiskās izcelsmes norādēm. Attiecībā uz publiskā iepirkuma tirgiem DCFTA ļaus Moldovas Republikai, kas nav EEZ valsts, piekļūt ES publiskā iepirkuma tirgum, ja apjoms pārsniedz noteiktas robežvērtības – kad būs pagājis pārejas periods, kura laikā Moldovas Republika tuvinās spēkā esošos un jaunos tiesību aktus ES tiesību aktiem publiskā iepirkuma jomā.  Nolīgums būs arī pamats Latvijas efektīvākai divpusējai sadarbībai ar Moldovu, veicinot politiskās, ekonomiskās un nozaru sadarbības padziļināšanu.  Ņemot vērā, ka nolīgums ir jauktais starptautiskais nolīgums, kurš satur gan ES, gan dalībvalstu kompetencē esošos jautājumus, ir nepieciešama šī nolīguma apstiprināšana visu ES dalībvalstu parlamentos (un pirms galīgās apstiprināšanas ES Padomē) jāapstiprina arī Eiropas Parlamentā.  Provizoriski (pagaidu kārtībā) plānots piemērot šādas Asociācijas nolīguma daļas:  a)      I sadaļa;  b)      II sadaļa: 3., 4. , 7. un 8. pants;  c)      III sadaļa: 12. un 15. pants;  d)      IV sadaļa: 5., 9. un 12. nodaļa (izņemot 68. panta h) punktu), 13. nodaļa (izņemot 71. pantu, ciktāl tas attiecas uz jūrniecības pārvaldību, un izņemot 73. panta b) un e) punktu un 74. pantu), 14. nodaļa (izņemot 77. panta i) punktu), 15. nodaļa (izņemot 81. panta a) un e) punktu un 82. panta 2. punktu), 16. nodaļa (izņemot 87. panta i) punktu, 88. panta c) punktu un 89. panta a) un b) punktu, ciktāl minētais b) punkts attiecas uz augsnes aizsardzību), 26. un 28. nodaļa, kā arī 30., 37., 46., 57., 97., 102. un 116. pants;  e)      V sadaļa (izņemot 278. pantu, ciktāl tas attiecas uz intelektuālā īpašuma tiesību krimināltiesisko aizsardzību, un izņemot 359. un 360. pantu, ciktāl tie attiecas uz administratīvo tiesvedību un pārskatīšanu un pārsūdzību dalībvalstu līmenī);  f)       VI sadaļa;  g)      VII sadaļa (izņemot 456. panta 1. punktu, ciktāl minētās sadaļas noteikumi aprobežojas ar nolūku nodrošināt nolīguma provizorisku piemērošanu, kā noteikts šajā punktā);  h)      II līdz XIII, XV līdz XXXV pielikums, kā arī I līdz IV protokoli.  Latvijas-Moldovas sadarbība  Latvijas attiecības ar Moldovu ir aktīvas, draudzīgas un konstruktīvas. Tās tiek veidotas, pamatojoties uz divpusējās sadarbības principiem un Latvijas kā ES un NATO dalībvalsts statusu. Moldova ir viena no Latvijas prioritātēm Eiropas kaimiņu politikas un Austrumu partnerības ietvaros. Kopš 2005. gada Moldova ir viena no Latvijas prioritārajām attīstības sadarbības partnervalstīm. Starp valstīm notiek aktīvs politiskais dialogs un regulāra augsta līmeņa amatpersonu vizīšu apmaiņa.  2013. gadā Latvijas-Moldovas preču tirdzniecības apgrozījums veidoja 16.8 milj. EUR, no tiem Latvijas eksports bija 11.1 milj. EUR, imports-5.6 milj. EUR. Latvijai ir pozitīva tirdzniecības bilance ar Moldovu 5.4 milj. EUR apmērā. Pakalpojumu tirdzniecības apgrozījums 2013.gadā veidoja 1.3 milj. EUR, no kuriem eksports bija 1,0 milj. EUR, imports – 0,41 milj. EUR. Latvijai ar Moldovu ir pozitīva pakalpojumu tirdzniecības bilance 0.55 milj. EUR apmērā. 2014. gada 12. februārī Uzņēmumu reģistrā bija reģistrēti 144 Moldovas-Latvijas kopuzņēmumi (57.vieta). |
| 3. | Projekta izstrādē iesaistītās institūcijas | Ārlietu ministrija |
| 4. | Cita informācija | Saskaņā ar Asociācijas nolīguma 464. pantu ir paredzēts nolīguma atsevišķas daļas, kuras tiks noteiktas Padomes lēmumā, piemērot provizoriski (pagaidu kārtībā) līdz nolīguma spēkā stāšanās dienai. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nolīguma politiskās sadaļas dos iespēju valsts pārvaldes darbiniekiem, uzņēmējiem, NVO un citiem sabiedrības pārstāvjiem aktīvāk nodot Latvijas pieredzi valsts pārvaldības, biznesa, demokrātijas, likuma varas, cilvēktiesību un citās jomās, lai stiprinātu Eiropas vērtības Moldovā. *DCFTA* radīs labvēlīgākus apstākļus Latvijas-Moldovas sadarbībai tirdzniecības un investīciju jomās, tai skaitā Latvijas eksporta pieaugumam un Moldovas preču ienākšanai Latvijas tirgū. |
| 2. | Tiesiskā regulējuma ietekme uz tautsaimniecību un administratīvo slogu | Nolīgums neradīs papildus administratīvo slogu un tiks īstenots no esošajiem administratīvajiem resursiem. Sagaidāmā Nolīguma ietekme uz tautsaimniecību un uzņēmējdarbības vidi būs pozitīva, jo Nolīgums paredz Moldovas pusei pielāgot noteikumus un standartus atbilstoši ES iekšējā tirgus prasībām. Līdz ar to Latvijas uzņēmumi darbosies pārredzamas uzņēmējdarbības vides apstākļos. |
| 3. | Administratīvo izmaksu monetārs novērtējums | Nav attiecināms |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Nav precīzi aprēķināma |

*Anotācijas IV sadaļa – projekts šo jomu neskar.*

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav attiecināms |
| 2. | Citas starptautiskās saistības | Nolīgums aizstāj Partnerības un sadarbības nolīgumu starp Eiropas Kopienām un tās dalībvalstīm, no vienas puses, un Moldovas Republiku, no otras puses, kas parakstīts Luksemburgā 1994. gada 28. novembrī un stājās spēkā 1998. gada 1.jūlijā, kā arī Nolīgumu starp Eiropas Savienību un Moldovas Republiku par lauksaimniecības produktu un pārtikas produktu ģeogrāfiskās izcelsmes norāžu aizsardzību, kas parakstīts Briselē 2012. gada 26. jūnijā un stājās spēkā 2013. gada 1. aprīlī. |
| 3. | Cita informācija | Nolīgums ir jaukts starptautiskais nolīgums, kas aptver jomas, kuras ir Savienības un dalībvalstu dalītajā un papildinošajā kompetencē, kas izriet no Līguma par Eiropas Savienību un Līguma par Eiropas Savienības darbību. Saskaņā ar nolīguma 461.pantu tā „Puses” ir Savienība vai tās dalībvalstis, vai Eiropas Savienība un tās dalībvalstis saskaņā ar to attiecīgajām pilnvarām, vai Eiropas Atomenerģijas kopiena, kur attiecināms, no vienas puses, un Moldovas Republika, no otras puses. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ārlietu ministrija turpinās informēt sabiedrību par Austrumu partnerības aktualitātēm, ņemot vērā budžeta iespējas. |
| 2. | Sabiedrības līdzdalība projekta izstrādē | Jautājums par ES – Moldovas Republikas brīvās tirdzniecības līgumu regulāri un sistemātiski ir skatīts Ekonomikas ministrijas organizētajā Ārējās tirdzniecības politikas jautājumu darba grupā, kur bez valsts pārvaldes institūcijām ir pārstāvēta arī Latvijas Darba devēju konfederācija (turpmāk- LDDK).  2013.gada 15.oktobrī Ministru kabineta apstiprinātā nacionālā pozīcija Nr. 2 „ Par ES-Moldovas Republikas Brīvās tirdzniecības līgumu ir saskaņota ar LDDK un Latvijas Tirdzniecības un rūpniecības kameru, kā arī atbalstīta 2013.gada 16.oktobra Saeimas Eiropas lietu komisijā. |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nolīgumā paredzēto saistību izpildi koordinē Ārlietu mi­nistrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav attiecināms. |
| 3. | Cita informācija | Nav |

Ārlietu ministra p.i. R.Kozlovskis

Vīza: Valsts sekretāra p.i. M.Manika

11.06.2014 14:06

2078

G.Lapsa

[guntis.lapsa@mfa.gov.lv](mailto:linda.kucina@mfa.gov.lv), tel. 67016263